**เรื่อง สรุปข้อสั่งการ ลธ.คสช. จากการประชุมเมื่อวันจันทร์ที่ 7 สิงหาคม 2560**

**เรียน รอง อปค., ผอ.สน., ผตปค., ผอ.กอง, ปจ.ทุกจังหวัด**

 ผช.ผบ.ทบ. (พลเอก เทพพงศ์ ทิพยจันทร์) ในฐานะ รองเลขาธิการ คสช. ได้จัดประชุมหน่วยงานที่เกี่ยวข้องประจำวันจันทร์ที่ 7 สิงหาคม 2560 และมีข้อสั่งการเพื่อให้ส่วนราชการที่เกี่ยวข้องไปดำเนินการ ดังนี้

 **1. การจัดงานเฉลิมพระเกียรติสมเด็จพระนางเจ้าสิริกิติ์ พระบรมราชินีนาถ ในพระบาทสมเด็จพระปรมินทรมหาภูมิพลอดุลยเดช** เนื่องในโอกาสเฉลิมพระชนมพรรษา 85 พรรษา ในวันที่ 12 สิงหาคม 2560 ขอให้ทุกภาคส่วนบูรณาการการจัดงานเฉลิมพระเกียรติร่วมกันให้สมพระเกียรติและอำนวยความสะดวกให้แก่ประชาชนที่มาร่วมงาน รวมทั้งให้มีการกำหนดมาตรการในการรักษาความปลอดภัยสถานที่จัดงานทุกแห่ง

 **2. กรณีศาลฎีกาแผนกคดีอาญาของผู้ดำรงตำแหน่งทางการเมือง กำหนดพิจารณาตัดสินคดีทุจริตโครงการรับจำนำข้าว และคดีขายข้าวแบบรัฐต่อรัฐ (G to G) ในวันที่ 25 สิงหาคม 2560** ซึ่งเป็นคดีที่สำคัญ ขอให้ กองกำลังรักษาความสงบเรียบร้อย ตำรวจ และกระทรวงมหาดไทย ติดตามสถานการณ์ความเคลื่อนไหวของแกนนำกลุ่มการเมือง กลุ่มเห็นต่างที่มีพฤติกรรมแสดงออกถึงการชี้นำให้ประชาชนออกมาเคลื่อนไหว หากตรวจพบการกระทำที่ผิดกฎหมายให้ดำเนินการตามกฎหมายอย่างเคร่งครัดตั้งแต่ต้นทาง

 **3. การเกิดอุทกภัยในพื้นที่** โดยเฉพาะในภาคตะวันออกเฉียงเหนือที่ส่งผลกระทบทั้งพืชผลทางการเกษตร ที่อยู่อาศัยและสภาพจิตใจของประชาชน ขณะนี้สถานการณ์เริ่มคลี่คลายแล้วขอให้ทุกส่วนที่เกี่ยวข้อง เร่งบูรณาการให้ความช่วยเหลือด้านต่าง ๆ ให้เข้าถึงผู้ได้รับผลกระทบโดยเร็วที่สุด รวมถึงการฟื้นฟูสภาพจิตใจและการจ่ายเงินเยียวยาผู้ได้รับความเดือดร้อน ให้ทำอย่างรวดเร็วทันกับการแก้ไขปัญหา

 **4. คนต่างด้าว** มีการผ่อนผันการบังคับใช้กฎหมายและกระทรวงแรงงานได้จัดตั้งศูนย์รับแจ้งการทำงานของคนต่างด้าว ขอให้ กกล.รส. ตำรวจ และกระทรวงมหาดไทยให้การสนับสนุน อำนวยความสะดวก ดำเนินการตรวจสอบและป้องกันไม่ให้เจ้าหน้าที่รัฐเรียกรับผลประโยชน์อย่างเด็ดขาด หากพบพฤติกรรมดังกล่าวให้ดำเนินการตามกฎหมายอย่างเฉียบขาด

 **5. การค้ามนุษย์** ให้ทุกหน่วยงานที่เกี่ยวข้องร่วมมือกันดำเนินการแก้ไขอย่างต่อเนื่อง เพื่อให้ปัญหาเบาบางลงไป

\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*

ส่วนกิจการมวลชน

สำนักกิจการความมั่นคงภายใน

กรมการปกครอง

โทร 02 226 5557